Meanderinge van 'n ysbeer: Die Ysbeer en die Laserskyfpas
Die Ysbeer en die Laserskyfpas
Nog 'n ou artikel oor stap in die Drakensberge. Die Icifi- en Icidipasse in die Drakensberg is afgeleë en harde werk. Die sirkelroete om met Ifidi op te gaan en Icidi af te gaan bly nog steeds en my gunsteling roetes ooit.
Icidi: Ysbeer en die Laserskyfpas (10-13 April)
Die bergklimmer se gebrek aan goeie langtermyngeheue, dié het Ysbeer nou al meer talle gesien, laat hom altyd weer na plekke teruggaan waar ween en gekners van tande voorland is. Soos 'n lid van die laaste Ifidi-Icidi stapgroep tereg opgemerk het, "...en wie nie tanne het nie sal voorsien word...". So om Ysbeer se ego te streel, net om aan homself te bewys dat sy paradigma korrek is, gaan hy toe na die klubaand voor die opkomende Paasnaweek.
Dis toe hier wat hy hoor dat Dries, die geagte toerleier, sê hy beoog om in een dag van die eskarp via Icidipas uit te stap. Dié het nou 'n roering by die skare veroorsaak. Dit het Ysbeer herinner aan sy studentedae toe tydgenoot, Klaas Oogpister, stellings in Die Perdeby gemaak het oor die moontlikheid van 'n toekomstige swart president. Ewenwel het hierdie dramatiese uitlating nie heelparty persone gekeer om hulle name op die lys te sit nie. Groot was Ysbeer se verbasing op Goeie Vrydag om 18 persone te sien kamp net buite die Ifidipoort. Die kamp was verdeel in twee groepe - geheuelose bergklimmers en skape voor die slagpale.
So sou die volgende dag se aktiwiteite kom. Na 'n bosbars, 'n walkruip, 'n aantal 'high steps' en heelwat 'boulder hopping' sou die insieerder zegt "...wie het hierdie toer op die program gesit?". Ysbeer het geglimlag, want vorentoe sou die ware karakter van Ifidipas na vore kom. Drie nat klouterbane het vir die tou gevra, maar teen halfvier was almal bo sonder voorval. 'n Blitsvinnige donderstorm jaag almal die tente in vir 'n aantal minute, maar toe dit verby is word die res van die middag bo op Ntaba Ndyanzana deurgebring.
Die geagte toerleier het toe wel sy planne verander en besluit om die Sondag met Icidipas af te gaan. Ook maar goed, want Ysbeer weet dat Icidi self op 'n goeie dag so maklik is as om Winnie agter tralies te kry.
Intussen het iemand natuurlik weer die ou man wat die Draak oppas omgekrap, want op die moelikste deel gooi hy toe almal nat. Dalk was dit Schalk want hy het 'n skoon hemp aangetrek. En daar moes ons geagte toerleier nou nog net sê "Dit trek oop". Eina! Daar is die ou kêrel eers kwaad en gooi toe sommer almal met haelkorrels ook! Nou ja, sommige mense het verwronge sin vir humor, want deur alles loop iemand en sing "Slip Sliding Away".
Ysbeer het homself wel met iets misreken. 'n Plek soos dié kuur mense van baie kwale, maar dit het wragtig nie een van die gaste van verbale diarree bevry nie. Tog mag dit goed wees om mense soos hierdie in die Magaliesberg Afdeling in te kry: na 'n lang dag se uitstap kan hulle nog hardloop om 'n taxi voor te keer.
Isandlwana drankwinkel het 'n groot toestroming ondervind. Ysbeer kon net glimlag toe hy sien dat sekere elemente van die mensdom nog nie besef het dat drie biere binne 'n halfuur na harde oefening nie goeie maats is nie. Maar in alle geval 'n suksesvolle toer sou Ysbeer reken - Wrobit en al.
Groete uit Harrismith,
Ysbeer probeer nog die laaste van sy pizza klaarmaak...
Oorspronklike artikel is in 'n 1998 uitgawe van die Peglarae, nuusbrief van die Magaliesbergafdeling van die Bergklub se publiseer.